b"\n_START_ARTICLE_\nPon\xc3\xa7 V d'Emp\xc3\xbaries\n_START_SECTION_\nOr\xc3\xadgens familiars\n_START_PARAGRAPH_\nFill d'Hug V d'Emp\xc3\xbaries i de Sibil\xc2\xb7la de Palau, heret\xc3\xa0 el comtat d'Emp\xc3\xbaries a la mort del seu pare el 1277 quan era encara infant.\n_START_SECTION_\nVida pol\xc3\xadtica\n_START_PARAGRAPH_\nLa seva mare, v\xc3\xaddua, va vendre el vescomtat de Bas al comte-rei Pere el Gran el 1280. Va participar el 1282 en les lluites de les Vespres sicilianes i la Croada contra la Corona d'Arag\xc3\xb3, quan va defensar Banyuls de la Marenda i el coll de la Ma\xc3\xa7ana. _NEWLINE_Fou un trobador ocasional amb motiu de la resposta que escriv\xc3\xad a la composici\xc3\xb3 que Montaner P\xc3\xa9rez de Sosa, missatger del rei Frederic III de Sic\xc3\xadlia, havia introdu\xc3\xaft a Catalunya. Aquest missatge fou motivat pels preparatius b\xc3\xa8l\xc2\xb7lics de Jaume el Just, l'any 1298 per apoderar-se de Sic\xc3\xadlia. Quan Frederic se n'assabent\xc3\xa0, envi\xc3\xa0 un missatger a Catalunya amb la finalitat d'induir barons, cavallers i ciutats a fer desistir el seu rei de l'atac. Pon\xc3\xa7 Hug d'Emp\xc3\xbaries havia estat a Sic\xc3\xadlia, on tenia un germ\xc3\xa0, Huguet; i encara que mantenia la fidelitat al seu rei Jaume, era contrari a una lluita entre germans. En el poema de resposta anima Frederic a continuar com a rei de Sic\xc3\xadlia, encara que ho fa de forma de no quedi malament amb el seu propi rei._NEWLINE_Fou almirall de la flota de Jaume II el Just com a rei de Sic\xc3\xadlia, i l'acompany\xc3\xa0 en el seu retorn a Catalunya el 1291. Sembla que l'any 1295, a la batalla del cap Orlando, Pon\xc3\xa7 Hug lluit\xc3\xa0 en l'estol de Jaume II, mentre que el seu germ\xc3\xa0 ho feia a les ordres del rei sicili\xc3\xa0. Va cedir el vescomtat de Bas al seu germ\xc3\xa0 Hug, a condici\xc3\xb3 de restituir-lo si no tenia descendents leg\xc3\xadtims. A canvi el 1292 adquir\xc3\xad les senyories de Castellfollit, Mont-ros i Montagut. Contrari a molts interessos reials, va foragitar amb les armes els funcionaris enviats pel comte-rei, per\xc3\xb2 arru\xc3\xafnat el 1306 s'hi hagu\xc3\xa9 de sotmetre."